Russland løslater skipslege fra Greenpeace
Zaspa fikk gå mandag, opplyste Greenpeace. Løslatelsen ble tolket som signal om at russiske myndigheter nå ser mildere på aktivistene fra miljøvernorganisasjonen enn rett etter at de ble arrestert for å ha bordet en oljerigg i Arktis i september. Domstolen i St. Petersburg kom fram til at selv om russiske Jekaterina Zaspa var om bord i Arctic Sunrise, gjorde hun ikke noe forsøk på å ta seg om bord i riggen Prirazlomnaja. Zaspa smilte da hun hørte avgjørelsen, men sa ikke noe. Tidligere mandag hadde domstolen avslått en anmodning om at en av Zaspas medaktivister, australske Colin Russell, også skulle løslates mot kausjon. Det betyr at Russell kan blir sittende varetektsfengslet fram til 24. februar neste år. Til sammen 30 Greenpeace-aktivister fra 18 land ble satt i varetekt i Russland etter aksjonen mot Prirazlomnaja. Alle aktivistene ble først siktet for piratvirksomhet, som kunne medført opp til 15 år i fengsel. Nå er siktelsen endret til oppvigleri.
En russisk domstol har gitt ordre om at skipslegen fra Greenpeace-skuta Arctic Sunrise skal løslates. Jekaterina Zaspa får gå mot en kausjon på to millioner rubler eller 375.000 kroner.